U-I-243/14, Up-941/14
Datum: 2015-05-29T00:00:00.000+02:00
ecli: ECLI:SI:USRS:2015:U.I.243.14
vrsta: zakon															posamični akt
zadeva: ocena ustavnosti in zakonitosti predpisov in drugih splošnih aktov															ustavna pritožba
objavljeno: Neobjavljeno | 29.05.2015
dokument: US30701
akt: Ustavna pritožba zoper sklep Vrhovnega sodišča št. X Ips 247/2014 z dne 9. 7. 2014 

Ustavna pritožba zoper sklep Vrhovnega sodišča št. X Ips 277/2014 z dne 18. 9. 2014

Zakon o brezplačni pravni pomoči (Uradni list RS, št. 96/04 – uradno prečiščeno besedilo, 23/08 in 19/15) (ZBPP), 24. čl.
resitev: zavrženje															nesprejem ustavne pritožbe															zavrženje
izrek: Ustavna pritožba zoper sklep Vrhovnega sodišča št. X Ips 247/2014 z dne 9. 7. 2014 se zavrže.

 

Ustavna pritožba zoper sklep Vrhovnega sodišča št. X Ips 277/2014 z dne 18. 9. 2014 se ne sprejme.

 

Pobuda za začetek postopka za oceno ustavnosti 24. člena Zakona o brezplačni pravni pomoči (Uradni list RS, št. 96/04 – uradno prečiščeno besedilo, 23/08 in 19/15) se zavrže.
stavek: Ustavno sodišče zavrže prepozno vloženo ustavno pritožbo. 

 

Ustavno sodišče ustavne pritožbe ne sprejme v obravnavo, če niso izpolnjeni pogoji iz drugega odstavka 55.b člena Zakona o Ustavnem sodišču.

 

Pobudnik nima pravnega interesa, če ne izkaže, da izpodbijana določba neposredno ne posega v njegov pravni položaj.
odlocitev: sklep
geslo: 1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje. 
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa. 
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
podlaga: Člen 25.3, 55.b.1.4 , 55.b.2, Zakon o Ustavnem sodišču [ZUstS]
vlagatelj: Viktor Gostiša, Idrija
datum_vloge: 2014-12-09T23:00:00.000Z
datum_odlocitve: 2015-05-28T22:00:00.000Z

# U-I-243/14-6

# Up-941/14-9

# 29. 5. 2015

## SKLEP

Ustavno sodišče je v postopkih za preizkus ustavne pritožbe in pobude Viktorja Gostiše, Idrija, na seji 29. maja 2015

### sklenilo:

**Ustavna pritožba zoper sklep Vrhovnega sodišča št. X Ips 247/2014 z dne 9. 7. 2014 se zavrže.**

**Ustavna pritožba zoper sklep Vrhovnega sodišča št. X Ips 277/2014 z dne 18. 9. 2014 se ne sprejme.**

**Pobuda za začetek postopka za oceno ustavnosti 24. člena Zakona o brezplačni pravni pomoči (Uradni list RS, št. 96/04 – uradno prečiščeno besedilo, 23/08 in 19/15) se zavrže.**

### OBRAZLOŽITEV

Pritožnik vlaga ustavno pritožbo zoper sklepa, navedena v 1. in 2. točki izreka, s katerima je Vrhovno sodišče kot nedovoljeni zavrglo pritožnikovi reviziji zoper odločitvi Upravnega sodišča, Oddelka v Novi Gorici. Vrhovnemu sodišču očita, da izpodbijanih odločitev ni obrazložilo in da mu je z zavrženjem revizij "onemogočilo pritožbo", s čimer zatrjuje kršitev pravic iz 22. člena in prvega odstavka 23. člena Ustave. Hkrati vlaga tudi pobudo za začetek postopka za oceno ustavnosti 24. člena Zakona o brezplačni pravni pomoči (v nadaljevanju ZBPP), ki mu očita neskladje z 21. in 35. členom Ustave.

Ustavno sodišče je ustavno pritožbo zoper sklep Vrhovnega sodišča št. X Ips 247/2014 z dne 9. 7. 2014 zavrglo, ker je prepozna (1. točka izreka), ustavne pritožbe zoper sklep Vrhovnega sodišča št. X Ips 277/2014 z dne 18. 9. 2014 pa ni sprejelo v obravnavo, ker niso izpolnjeni pogoji iz drugega odstavka 55.b člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) (2. točka izreka).

Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Izpodbijana ureditev ne učinkuje neposredno. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijane ureditve, hkrati z ustavno pritožbo, pod pogoji iz 50. do 60. člena ZUstS. To stališče je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnik je sicer vložil ustavno pritožbo, vendar z njo izpodbija procesni odločitvi, ki se ne opirata na izpodbijani 24. člen ZBPP, temveč zgolj na določbe Zakona o upravnem sporu (Uradni list RS, št. 105/06, 62/10 in 109/12 – ZUS-1) in Zakona o pravdnem postopku (Uradni list RS, št. 73/07 – uradno prečiščeno besedilo in 45/08 – ZPP). Zato pobudnik iz razlogov, navedenih v citiranem sklepu Ustavnega sodišča, ne izkazuje pravnega interesa za začetek postopka za oceno ustavnosti zakonske določbe, izpodbijane z obravnavano pobudo. Pravnega interesa za odločitev o pobudi tudi ni mogoče utemeljiti z vložitvijo ustavne pritožbe, ki jo Ustavno sodišče kot prepozno zavrže, saj v tem primeru morebitna razveljavitev izpodbijane ureditve na pobudnikov pravni položaj ne bi mogla učinkovati. Ustavno sodišče je zato pobudo za začetek postopka za oceno ustavnosti izpodbijane zakonske določbe zavrglo (3. točka izreka).

Ustavno sodišče je sprejelo ta sklep na podlagi četrte alineje prvega odstavka 55.b člena, drugega odstavka 55.b člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodnika dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, Jasna Pogačar, dr. Jadranka Sovdat in Jan Zobec. Sklep je sprejelo soglasno.

mag. Miroslav Mozetič
Predsednik